Urmareste Modifică dimensiunea fontului: Play

Bucureşti, 11 iul /Agerpres/ - Preşedintele UDMR, Kelemen Hunor, consideră că Dacian Cioloş ar putea să fie un bun premier, dacă ar fi susţinut de un partid politic după alegerile parlamentare.



"Dacian Cioloş s-ar putea să fie un bun premier dacă este asumat de un partid politic, după alegerile parlamentare. Dacă se creează o astfel de situaţie, sigur, se discută o astfel de variantă, nu am nimic împotrivă să fie pe masă o astfel de soluţie. Dar trebuie asumat politic viitorul premier", a afirmat Kelemen Hunor, într-un interviu acordat AGERPRES.



Potrivit acestuia, un guvern tehnocrat poate fi o soluţie doar pe termen scurt.



"Cu toate calităţile lui Dacian Cioloş, se vede şi problema guvernului condus de el - nu există susţinere parlamentară, nu există o situaţie clară. Deci, ca să mă înţelegeţi, eu cred că la parlamentarism, în sensul clasic al cuvântului, nu se poate renunţa. Trebuie să ai o poziţie puternică, trebuie să ai o coaliţie sau un partid care formează majoritatea şi care dă şi sprijinul guvernului", a explicat liderul UDMR. AGERPRES/(AS - autor: Elena Stanciu, editor: Claudia Stănescu)